Document ID: 31995D0320

Id-Deċiżjoni tal-Kummissjoni
tat-12 ta' Lulju 1995
li tistabbilixxi Kumitat Xjentifiku għal-Limiti ta' l-Espożizzjoni għal Sustanzi Kimiċi fuq ix-Xogħol
(95/320/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Billi regoli komuni li jirrigwardjaw s-sigurtà, l-iġjene, u s-saħħa fuq il-lant tax-xogħol iridu joffru protezzjoni adekwata tas-saħħa tal-ħaddiema fuq il-lant tax-xogħol fil-Komunità;
Billi l-elaborazzjoni u l-emenda tar-regoli komuni li jikkonċernaw is-sigurtà, is-saħħa u l-iġjene fuq il-lant tax-xogħol jirrikjedu evalwazzjoni xjentifika tar-riskju fuq il-lant tax-xoghħol u tal-miżuri li hemm bżonn li jiġu implimentati biex jipproteġu kontra dawn ir-riskji;
Billi evalwazzjoni ta' din it-tip tirrikjedi l-parteċipazzjoni ta' nies xjentifiċi kkwalifikati fl-oqsma kollha relatati mas-sigurtà, l-iġjene u s-saħħa fuq il-lant tax-xogħol;
Billi fl-okkażjoni ta' l-adozzjoni tad-Direttiva tal-Kunsill 88/642/KEE [1], li emendat id-Direttiva 80/1107/KEE [2] dwar il-protezzjoni tal-ħaddiema kontra riskji assoċjati ma' l-espożizzjoni għal sustanzi kimiċi, fiżiċi u l-aġenti bijoloġiċi fuq il-lant tax-xogħol, il-Kunsill ordna lill-Kummissjoni biex tistabbilixxi kumitat xjentifiku responsabbli mill-evalwazzjoni tat-tagħrif xjentifiku meħtieġ biex jistabbilixxi l-valuri;
Billi l-Kummissjoni laqgħet it-talba tal-Kunsill u mill-1990 ikkonsultat informalment grupp espert xjentifiku dwar il-limiti ta' espożizzjoni fuq il-lant tax-xogħol;
Billi fil-komunikazzjoni tagħha dwar il-programm li jirrigwarda is-sigurtà, l-iġjene u s-saħħa fuq il-lant tax-xogħol il-Kummissjoni inkludiet fost l-oġġettivi għal ħames snin li ġejjin l-iżvilupp ta' miżuri ta' prevenzjoni f'dak li għandu x'jaqsam ma' sustanzi kimiċi;
Billi huwa importanti li l-Kummissjoni tikseb opinjonijiet xjentifiċi imparzjali ta' persuni kwalifikati ħalli kontinwament iwettqu din l-eżaminazzjoni;
Billi għal dan l-għan, il-kumitat xjentifiku ta' natura konsultattiva għandu jkun f'kuntatt mal-Kummissjoni,
IDDEĊIEDIET KIF ĠEJ:
Artikolu 1
Għandu jkun f'kooperazzjoni mal-Kummissjoni Kumitat Xjentifiku (minn issa ‘l quddiem imsejjaħ il-"Kumitat") biex jeżamina l-effetti tas-sustanzi kimiċi fuq is-saħħa tal-ħaddiema fuq il-lant tax-xogħol.
Artikolu 2
1. Id-dmir tal-Kumitat għandu jkun li jipprovdi lill-Kummissjoni bl-opinjonijiet ta' kif din ta' l-aħħar titlobhom dwar kwalunkwé kwistjoni relatata ma' l-eżaminazzjoni tossikoloġika tal-kimiċi għall-effetti tagħhom fuq is-saħħa tal-ħaddiema.
Il-Kumitat għandu primarjament jagħti parir dwar l-istabbiliment ta' Limiti ta' Espożizzjoni fuq il-Lant tax-xogħol (OELijiet) ibbażat fuq tagħrif xjentifiku u meta xieraq jipproponi il-valuri li jistgħu jinkludu:
- il-medja peżata ta' tmien siegħat xogħol (TWA),
- limiti ta' żmien qasir/limiti ta' l-eskurzjoni (STEL),
- il-limiti tal-valuri bijoloġiċi.
L-OEL jistgħu jkunu ssupplimentati kif xieraq, b'notazzjonijiet oħrajn.
Il-Kumitat għandu jagħti parir dwar l-inġestjoni tas-sustanza f'dan il-każ permezz ta' mogħdijiet oħra (bħal ma huma l-ġilda u/jew il-membrani mukożi) li x'aktarx li jseħħu.
2. Kwalunkwe rakkomandazzjoni għandha tkun msaħħa u spjegata b'informazzjoni dwar it-tagħrif bażiku, deskrizzjoni ta' l-effetti kritiċi, it-tekniċi ta' l-estrapolazzjoni użati, u kwalunkwe riskji għal saħħet il-bniedem. Il-prattiċità tal-monitoraġġ dwar l-espożizzjoni ta'xi limitu tal-valur(i) propost(i) għandu wkoll ikun innutat.
3. Il-Kumitat għandu jżomm taħt għajnejħ il-fatturi xjentifiċi kollha li huma relatati mal-istabbiliment ta' OEL u għandu jagħmel rakkomandazzjonijiet biex jgħin lill-Kummissjoni tistabbilixxi l-prijoritajiet.
4. Il-Kumitat jista' jwettaq azzjonijiet oħrajn relatati mal-evalwazzjoni tossikoloġika ta' sustanzi kimiċi kif jista jkun mitlub mill-Kummissjoni
Artikolu 3
1. Il-Kumitat għandu jkun iffurmat minn mhux iktar minn 21 membru magħżula mill-Istati Membri kollha u li jirriflettu l-medda sħiħa ta' l-għarfien ta' l-esperjenza li huwa meħtieġ biex iwettaq il-mandat fl-Artikolu 2, inkluż partikolarment, il-kimika, it-tossikoloġija, l-epidemoloġija, il-mediċina fuq il-lant tax-xogħol u l-iġjene industrijali, u b'mod ġenerali l-kompetenza għall-istabbiliment ta' OELijiet.
2. Il-Kummissjoni għandha taħtar il-membri tal-Kumitat, wara li tikkonsulta lill-Istati Membri rispettivi, wara li tkun ikkunsidrat il-ħtieġa li tassigura li diversi oqsma speċifici jkunu koperti.
3. Il-Kumitat għandu jaħtar minn fost il-membri il-President u żewġ vici-Presidenti għal perjodu ta' tliet snin. L-elezzjoniet għandhom ikunu b'maġġoranza ta' żewġ terzi tal-membri preżenti.
4. Iż-żmien tal-kariga għall-membri tal-Kumitat għandu jkun ta' tliet snin. Il-ħatriet tagħhom jistgħu jiġu mġedda. Wara li jeskadi ż-żmien ta' tliet snin, il-membri tal-Kumitat għandhom jibqgħu fil-kariga sakemm jiġu mibdula jew sakemm il-ħatriet tagħhom jiġu mġedda.
Fil-każ ta' riżenja jew tal-mewt ta' xi membru tal-Kumitat matul il-perjodu tal-ħatra, il-Kummissjoni għandha taħtar membru ġdid tal-Kumitat kif stabbilit fil-paragrafu 2.
Artikolu 4
Il-lista ta' membri għandha tkun ippubblikata mill-Kummissjoni, għall-iskopijiet ta' l-informazzjoni, fil-Ġurnal Uffiċjali tal-Komunitajiet Ewropej.
Artikolu 5
1. Il-Kumitat jista jaħtar gruppi ta' ħidma minn fost il-membri tiegħu, bi qbil mar-rappreżentanti tal-Kummissjoni.
2. Il-mandat tal-gruppi ta' ħidma għandu jkun li jirrapporta lill-Kumitat dwar is-suġġetti mgħoddija lilhom minnu.
Artikolu 6
1. Il-laqgħat tal-Kumitat għandhom isiru, ġeneralment, erba' darbiet fis-sena.
2. Ir-rappreżentanti tal-Kummissjoni jistgħu jistiednu persuni li għandhom tagħrif ta' l-esperjenza fis-suġġett li jkun studjat biex jipparteċipaw fil-laqgħat.
3. Is-servizzi tal-Kummissjoni għandhom jaġixxu bħala s-segretarjat tal-Kumitat u tal-gruppi ta' ħidma.
4. Ir-rappreżentanti tal-Kummissjoni għandhom jieħdu sehem fil-laqgħat tal-Kumitat u tal-gruppi ta' ħidma.
Artikolu 7
Il-Kumitat u l-gruppi ta' ħidma tiegħu għandhom normalment jiltaqgħu fil-kwartieri ġenerali tal-Kummissjoni meta jkunu msejjħa minn dawn ta' l-aħħar. B'dankollu, f'ċirkostanzi eċċezzjonali u kull meta jkun meħtieġ fid-dawl ta' ħtiġiet tekonoloġiċi, laqgħat jistgħu jinżammu f'postijiet oħrajn apparti milli fil-kwartieri ġenerali tal-Kummissjoni meta jkunu msejjħa minn din ta' l-aħħar.
Artikolu 8
1. Id-deliberazzjonijiet tal-Kumitat għandhom jirrelataw mat-talbiet għal opinjoni magħmula mir-rappreżentanti tal-Kummissjoni.
Ir-rappreżentanti tal-Kummissjoni, meta jitolbu l-opinjoni tal-Kumitat, jistgħu jistabbilixxu terminu ta' żmien li fih l-opinjoni għandha tingħata.
2. Il-Kumitat għandu jagħmel l-isforżi tiegħu kollha biex jagħmel ir-rakkomandazzjonijiet tiegħu fuq bażi ta' qbil b'konsensus. Id-deliberazzjonijiet tal-Kumitat ma' għandhomx ikunu segwiti b'votazzjoni.
3. Meta l-opinjoni mitluba hija suġġett ta' qbil unanimu bejn il-membri tal-Kumitat, dawn ta' l-aħħar għandhom jistabbilixxu il-konkluzjonijiet komuni tagħhom. F'każ ta' nuqqas ta' qbil unanimu, il-pożizzjonijiet varji li ttieħdu matul id-deliberazzjonijiet għandhom jiġu mdaħħla fir-rapport imfassal taħt is-superviżjoni tar-rappreżentanti tal-Kummissjoni.
4. Mingħajr preġudizzju għall-Artikolu 9(1), il-Kummissjoni għandha tippubblika l-opinjonijiet tal-Kumitat.
Artikolu 9
Mingħajr preġudizzju għad-dispożizzjonijiet ta' l-Artikolu 214 tat-Trattat, il-membri tal-Kumitat huma taħt l-obbligu li ma jagħtux informazzjoni li jistgħu jsiru jafu biha minħabba x-xogħol tagħhom fil-Kumitat meta l-Kummissjoni tinformahom li l-opinjonijiet mitluba jikkonċernaw materja ta' natura konfidenzjali.
F'każi bħal dawn, il-membri tal-Kumitat u r-rappreżentanti tal-Kummissjoni biss għandhom ikunu preżenti għal-laqgħa.
Magħmula fi Brussel, fit-12 ta' Lulju 1995.

Labels: 1
20
0
9
15